Dit is nie vlieë wat pla nie, dit is die Sitte – Dr. Christa van Staden
Dit is nie vlieë wat pla nie, dit is die Sitte
Liewe hemel, wie het besluit om ‘n vlieg ‘n Vlieg te noem? Waarom het Langenhoven nie sy mag gebruik en die naam na Sitte laat verander nie? Hy het tog toe al geweet dat dit die belaglikste naam vir hierdie goggas is!
Dit is die Sitte wat pla!
Ek moes nou eers stop, in die middel van ‘n verslag oor ‘n artikel wat ek moet keur. Want as ek dit nie doen nie, sal die verslag beslis my irritasie met die enkele Sit weerspieël.
Ek tik en hy Sit. Ek skud my arm. En hy vlieg. Ek tik en hy Sit! Ek skud my arm en hy vlieg. Die goed laat my aan padwerkers dink.
Het geen idee waarom hulle padwerkers genoem word nie. Want waar ek ookal staan en wag of met moeite op die grond verby hulle ry, sien ek nie werkers nie. Ek sien baie mense … wat sit. Sou padsitte dan nie ‘n beter beskrywing wees nie. Dan het ek darem geweet waarom die pad nie klaarkom nie. Hulle werk nie eintlik nie.
Maar weer terug by die enkele Sit!
Wens hulle kon weet dat ek nie van die reuk van gif hou nie, ek ruik dit selfs as daar reukloos op die blikkie staan.
Ek hou nie van vlieëvangers nie, lyk so grillerig, die lyke op die taai, geel strook.
Ek hou nie van vlieëplakke nie, dit is so geweldadig!
Maar ek gebruik dit alles. Gif! Vanger! Plakker!
Net om asseblief nie aanhoudend die veerligte, grillerige gevoel van ses pote op my arm te voel nie.
As die Sitte net die eerste keer wil verstaan dat ek skud omdat ek hulle nie op my lyf wil voel nie.
Maar doen hulle? Nee, daarom moes ek nou eers opstaan om vlieëgif te gaan soek.
En op my blog kom stoom afblaas.
Daarom gaan ek dalk ‘n versoek moet rig!
Verander asseblief die naam na Sitte! Soos Langenhoven lankal reeds aanbeveel het. Dit is nie die Vlieg wat pla nie, dit is die Sit!
05/09/2019 om 9:05 vm
Ek deel jou gevoel hieroor…kostelik!
05/09/2019 om 10:20 vm
Dankie Perdebytjie. Ek en die sitte
05/09/2019 om 11:33 vm
Sitte!!!! Dis kostelik….dis soos die vraag wat jy n vlieg sal noem as jy sy vlerke sou uittrek??? ‘n Loop!!!
05/09/2019 om 12:18 nm
Inderdaad! ‘n Loop, lag ek nou lekker!